Ο Υπουργός Εξωτερικών της Ελλάδας στη Νέα Υόρκη
είχε συνομιλίες με τον γ.γ. του ΟΗΕ και τον ειδικό απεσταλμένο του, Μάθιου Νίμιτς
Εγκάρδια χαρακτήρισε την συνάντησή του με τον Γενικό Γραμματέα του Οργανισμού Ηνωμένων Εθνών, ο Υπουργός Εξωτερικών κ. Δημήτρης Αβραμόπουλος. Η συνάντηση έγινε την Κυριακή και σε δηλώσεις του αμέσως μετά ο έλληνας Yπουργός την χαρακτήρισε ώς μια πολύ ουσιαστική συνομιλία. Ο Γ.Γ. ενημερώθηκε για θέματα της περιοχής, το Κυπριακό, και το ζήτημα της ονομασίας της ΠΓΔΜ. Ιδιαίτερη μνεία έγινε και για την γενικευόμενη κρίση στην Ανατολική Μεσόγειο, στις χώρες της αποκαλούμενης 'Αραβικής Άνοιξης', αλλά και στις δραματικές διαστάσεις και προεκτάσεις που έχει πια λάβει η αιματοχυσία στη Συρία. Σε ό,τι αφορά την Πρώην Γιουγκοσλαβική Δημοκρατία της Μακεδονίας, είπε χαρακτηριστικά ο κ. Αβραμόπουλος, “εξέθεσα στο Γενικό Γραμματέα πώς έχουν τα πράγματα σήμερα, για ποιους λόγους δεν έχει προχωρήσει η διαδικασία προς την κατεύθυνση που όλοι επιθυμούμε, μια διαδικασία, που και αυτή τελεί υπό την αιγίδα του ΟΗΕ. Είναι ξεκάθαρο ότι αυτό δεν οφείλεται στην Ελλάδα. Επισημάναμε την ανάγκη, το συντομότερο δυνατό, να υπάρξει ανταπόκριση στις πρωτοβουλίες, που έχουν αναληφθεί, με πλήρη σεβασμό στην ιστορία της πατρίδας μας. Από την άλλη μεριά, η εξεύρεση λύσεως θα είναι προς όφελος της σταθερότητας, της ειρήνης και της συνεργασίας στην ευαίσθητη αυτή περιοχή της Ευρώπης”. O Υπουργός Εξωτερικών της Ελλάδας κατά την διάρκεια της παραμονής του στην Νέα Υόρκη και στα πλαίσια της Γενικής Συνελεύσεως θα έχει πολλές διμερείς και πολυμερείς επαφές με συναδέλφους Υπουργούς Εξωτερικών πολλών χωρών, από όλον τον κόσμο, στα πλαίσια πάντα των πρωτοβουλιών και των διεργασιών που βρίσκονται σε εξέλιξη στον ΟΗΕ. Επίσης ο κ. Αβραμόπουλος συναντήθηκε με τον Ειδικό Αντιπρόσωπο του Γ.Γ. του ΟΗΕ κ. Μάθιου Νίμιτς, στα πλαίσια της επίσκεψης του στην Νέα Υόρκη, όπου θα συμμετάσχει στις εναρκτήριες εργασίες της 67ης Γενικής Συνέλευσης του ΟΗΕ. Το κύριο θέμα της συνάντησης ήταν το ζήτημα της ονομασίας της ΠΓΔΜ. Αμέσως μετά ο κ. Νίμιτς απαντώντας σε ερωτήσεις δημοσιογράφων αναφέρθηκε στην πρώτη του συνάντηση με τον κ. Αβραμόπουλο γνωστοποιώντας πως θα γίνουν και επαφές του ιδίου με τους Πρέσβεις Βασιλάκη και Γιολέβσκι. Κατά την διάρκεια της συνάντησης, είπε χαρακτηριστικά ο κ. Νίμιτς, μου είπε ο Έλληνας ΥΠΕΞ ότι η ελληνική κυβέρνηση είναι αποφασισμένη να επιλύσει αυτό το ζήτημα με το βόρειο γείτονά της και ότι έχει απόλυτο σεβασμό για τη διαδικασία των Ηνωμένων Εθνών. Μου ζήτησε να συνεχίσω τις προσπάθειές μου και πρόσθεσε ότι η ελληνική κυβέρνηση συνεργάζεται πλήρως σε αυτή την προσπάθεια. Του εξέθεσα τη δική μου εκτίμηση για την κατάσταση. Στα πλαίσια αυτά ο Ειδικός Αντιπρόσωπος του Γενικού Γραμματέα είπε πως θα συναντηθεί εντός της εβδομάδας στην Νέα Υόρκη με την άλλη πλευρά κατά τη διάρκεια των εργασιών της Γενικής Συνέλευσης των Ηνωμένων Εθνών.